Vrou in hof na Groblersdal-moordPatricia Ray-Lee Smith. Foto: Facebook Patricia Ray-Lee Smith (23) het Donderdag in die Groblersdal-landdroshof verskyn in verband met die moord op Raymond Gregory Papapavlou (28). Mashudu Malabi-Dzhangi, woordvoerder van die nasionale vervolgingsgesag (NVG) in Limpopo, het gesê Smith sal Vrydag om borgtog aansoek doen en bly in aanhouding. Smith is vroeër die week in Kemptonpark in hegtenis geneem. Sy was glo na aan Papapavlou en sy vrou, Simone. Polisiebeamptes is in die vroeë oggendure van Maandag 5 Oktober na die plaas Frischgewagt tussen Stofberg en Groblersdal ontbied waar Papapavlou se liggaam met verskeie skietwonde in een van die vertrekke in die plaashuis aangetref is. Raymond Gregory Papapavlou en sy vrou. (Foto: Facebook) Papapavlou se vrou en ander lede van die gemeenskap was by die polisie se aankoms op die toneel. Lede van die gemeenskap het glo vroeër die nag ŉ veldbrand op die betrokke plaas gesien en Papapavlou se vrou het net voor middernag gebel en gesê dat haar man in die plaashuis doodgeskiet is. Papapavlou se vrou het glo op die toneel verduidelik dat sy op ŉ rusbank saam met die egpaar se hond in die een vertrek gelê en slaap het en Papapavlou in ŉ ander. Volgens haar het die aanvallers moontlik toegang tot die huis deur ŉ venster gekry waarna sy na bewering wakker geword het van vyf skote. Sy het toe glo self sewe skote met haar vuurwapen afgevuur om die aanvallers te verjaag.